*Projekts*

Rīgā

 \_\_\_\_\_\_\_\_\_\_\_ Nr. \_\_\_\_

Uz 04.07.2016. Nr. 142.9/3-54-12/16

**Latvijas Republikas Saeimas**

**Juridiskajai komisijai**

Ministru kabinetā ir saņemta Saeimas Juridiskās komisijas (turpmāk – komisija) 2016.gada 4.jūlija vēstule Nr. 142.9/3-54-12/16, kurā komisija norāda uz tiesībsarga izteikto priekšlikumu par bērnu pasākumu organizatoru administratīvo atbildību (tiesībsarga 2016.gada 18.marta komisijai adresētā vēstule Nr.1-8/12).

Minētajā tiesībsarga vēstulē izteikts priekšlikums paredzēt bērnu pasākumu un tādu pasākumu, kuros piedalās bērni, organizatoru administratīvo atbildību par bērna tiesību apdraudējumu publisku pasākumu laikā.

Iepazīstoties ar minēto tiesībsarga vēstuli, konstatējams, ka pamatojums šādas jaunas administratīvās atbildības noteikšanai ir balstīts XI Latvijas skolu jaunatnes dziesmu un deju svētku darba organizācijas izvērtēšanas komisijas 2015.gada 2.septebra ziņojumā (turpmāk – izvērtēšanas ziņojums) konstatētajos faktos (61 bērna ģībonis un situācijas reakcija, t.sk. panikas lēkme 61 bērnam, kam cēlonis varēja būt būtiski pārsniegtais dalībnieku skaits; uztura režīma neievērošana; dalībnieki nepietiekami uzņēma ūdeni; dienas režīma plānošanas pārkāpumi). Tiesībsargs secina, ka, lai gan bērnu tiesības tikušas pārkāptas, pasākuma organizatoru atbildība neiestājas, jo nav normas, kas par konkrēto pārkāpumu paredz atbildību.

Tajā pašā laikā jāatzīmē, ka izvērtēšanas ziņojumā nav tikusi analizēta situācija citos bērnu pasākumos un tādos pasākumos, kuros piedalās bērni.

Vienlaikus komisija vērš uzmanību uz tās veikto institūciju viedokļu apkopojumu par kārtību, kādā nosakāma administratīvā atbildība bērnu pasākumu organizatoriem, kuras rezultātā konstatēts, ka daļa iesaistīto institūciju norādījušas uz nepieciešamību izstrādāt normatīvo aktu regulējumu, paredzot, ka Ministru kabinets izdod noteikumus, kas reglamentētu publisko pasākumu organizatoru pienākumus un darbības bērnu tiesību aizsardzības jomā, organizējot publiskus pasākumus, kuros piedalās bērni.

Komisija, atsaucoties uz minēto tiesībsarga priekšlikumu, citu institūciju priekšlikumiem, kā arī to, ka minētās problēmas sakārtošanā nepieciešama starpresoru sadarbība un vienošanās, aicina ministrijas to kompetences ietvaros organizēt nepieciešamā normatīvā regulējuma izstrādes darbu.

Informēju, ka ministrijas to kompetenču ietvaros jau ir uzsākušas tiesiskā regulējuma izstrādes darbu, lai reglamentētu administratīvo atbildību bērnu tiesību aizsardzības jomā.

Minētais tiesiskā regulējuma darbs norit ciešā sasaistē ar Administratīvo sodu sistēmas attīstības koncepcijas ieviešanu (atbalstīts ar Ministru kabineta 2013. gada 4. februāra rīkojumu Nr. 38, protokols Nr.5, 30.§), kura paredz nozaru kodifikāciju, aizstājot Latvijas Administratīvo pārkāpumu kodeksu ar Administratīvo pārkāpumu procesa likumu (pieņemts Saeimā 1.lasījumā 2014.gada 13.novembrī, Nr. 16/Lp12) un nozaru likumos reglamentētiem administratīvo pārkāpumu sastāviem un kompetento institūciju uzskaitījumu, kuras kompetentus izskatīt attiecīgajā nozares likumā minētos administratīvos pārkāpumus un piemērot sodus par tiem.

Kontekstā ar šīm izmaiņām institūcijām nepieciešams arī pārvērtēt saistītā tiesiskā regulējuma, arī Ministru kabineta noteikumu izstrādes nepieciešamību.

Nozaru administratīvo pārkāpumu kodifikācijas ieviešana norit saskaņā ar Ministru kabinetā 2014.gada 22.aprīļa izskatīto informatīvo ziņojumu „Nozaru administratīvo pārkāpumu kodifikācijas ieviešanas sistēma” (TA-775), protokols Nr.24, 26.§ (turpmāk – informatīvais ziņojums).

Atbilstoši informatīvā ziņojuma 2.nodaļā aprakstītajai nozaru speciālo likumu grozījumu izstrādāšanas kārtībai ministrija (institūcija), kas atbildīga par attiecīgā likumprojekta sagatavošanu un virzību, izstrādā vienu attiecīgā nozares speciālā likuma nodaļu, kurā iekļauj visus šajā nozarē saglabājamos administratīvos pārkāpumus un noteic kompetento iestādi (iestādes), kurai piekritīga soda piemērošana.

Nozaru likumos nepieciešamo grozījumu izstrādes darbs norit atbilstoši informatīvā ziņojuma 1.pielikumā noteiktajam par grozījumu likumā izstrādāšanu atbildību sadalījumam starp ministrijām (institūcijām).

Tā kā patlaban nevienā nozaru likumā nav atrodama korespondējošā norma bērnu pasākumu un tādu pasākumu, kuros piedalās bērni, organizatoru administratīvajai atbildībai par bērna tiesību apdraudējumu publisku pasākumu laikā, tad jautājums tiek aplūkots kompleksi, vērtējot vispiemērotāko nozares likumu jaunajam administratīvā pārkāpuma sastāvam: likums „Par sapulcēm, gājieniem un piketiem”, Publisku izklaides un svētku pasākumu drošības likums, Dziesmu un deju svētku likums, Bērnu tiesību aizsardzības likums u.c. Tādējādi tiks veikta rūpīga gan informatīvā ziņojuma 1.pielikumā minēto normatīvu aktu, gan arī citu tur neminētu likumu izvērtēšana.

Jāuzsver, ka nozaru administratīvo pārkāpumu kodifikācija nozīmē ne tikai Latvijas Administratīvo pārkāpumu kodeksā esošo administratīvo pārkāpumu sastāvu aktualitātes izvērtēšanu, bet arī aktuālās situācijas analīzi, vai nepieciešama jaunu administratīvo pārkāpumu sastāvu ieviešanu, arī, piemēram, veidojot nozares likumā speciālu administratīvā pārkāpuma sastāvu par bērnu pasākumu un tādu pasākumu, kuros piedalās bērni, organizatoru administratīvo atbildību par bērna tiesību apdraudējumu publisku pasākumu laikā.

Ministru prezidents Māris Kučinskis

Iesniedzējs:

labklājības ministra vietā ,

veselības ministre A.Čakša

 Neikens 67021673

 Lauris.Neikens@lm.gov.lv